Kampala
Katongole Singh
Bya Ahmed Mukiibi
MOSES Kasibante agudde mu ssente, bannamateeka be bwe bategeezezza nti bamaliriza okugattagattamu ssente Singh Katongole n’abaakakiiko ak’ebyokulonda ze balina okumuliyirira nga ziri mu bukadde nga 500.
Singh yekka, Bannamateeka ba Lukwago & Co Advocates abaabadde mu mitambo gy’omusango guno, baamwagalamu obukadde 300 ate akakiiko k’ebyokulonda obukadde 200.
Bino biddiridde kkooti ejulirwamu okusalawo ku Lwokuna nti Kasibante ye mubaka omutuufu owa Lubaga North, n’eragira Katongole okwamuka Palamenti bunnambiro.
Kasibante yeekubira enduulu mu kkooti oluvannyuma lw’obuwanguzi bwe okufutyankibwa. Akakiiko k’ebyokulonda gwe kaali kasooka okulangirira ng’omubaka omulonde owa Lubaga North nga February 20, 2011, bwe yawangula n’obululu 24,054, n’asinga Singh eyafuna obululu 18,595.
Kyokka Singh, mu bwangu obw’ekitalo yaddukira mu kkooti, era omulamuzi omuto mu kkooti e Mengo, Phillip Odochi, n’alagira wabeewo okuddamu okubala obululu era ebintu gye baggwera mu matumbi budde nga Singh alangiriddwa ng’omubaka wa
Lubaga North n’obululu 24,802 ate Kasibante ng’akutte kyakubiri n’obululu 22,850.
Omulamuzi wa kkooti enkulu, Musoke Kibuuka yalagira mu nsala ye nti ebyasooka okulangirirwa bye birina okukola bwatyo n’agoba Singh mu Palamenti kyokka n’ajulira mu kkooti ejujulirwa wabula abalamuzi abasatu abaawulidde omusango gwe Remmy Kasule, Steven Kavuma ne Constance Byamugisha bakkaanyiza ne Musoke Kibuuka nti Singh ateekwa okwamuka Palamenti.
Munnamateeka wa Kasibante, Chrysostom Katumba yategeezezza nti wiiki eno lwe bawaayo mu kkooti empapula mwe basengese ensimbi ezisaasaanyiziddwa mu musango ze baagala kkooti ekakase n’oluvannyuma batandike okubanja Katongole n’akakiiko ak’ebyokulonda.
Katumba yagambye nti Singh bw’anneesisiggiriza okusasula Kasibante, bajja kumukwata bamuggalire n’okubowa eby’obugagga bye omuli ebizimbe, amayumba agasulwamu n’aga bizinensi wamu n’emmotoka.
Wabula Katongole yategeezezza eggulo nti teyamatidde na nsala ya kkooti, ebintu agenda kubyongerayo mu kkooti ey’oku ntikko y’eba esalawo ekisembayo. Yagambye nti ddembe lye okujulira okutuuka mu kkooti esembayo okutuusa ng’afunye okulamulwa.
Kyokka okujulira kwa Singh mu kkooti ey’oku ntikko kuli mu lusuubo kubanga ekitongole ekiramuzi kyassaawo etteeka ku misango gyonna egy’ebyokulonda nti atamatidde na nsala ya kkooti nkulu ajja kujulira okukoma ku kkooti ejulirwamu.
swh_Latn zho_Hans run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn